Long namba 1 (manis ia) Oktoba komiuniti blong Fresh Wota 1 i hostem wan kakae blong talem tankio i go long tufala boe blong olgeta we tufala i joinem nasonal U20 tim we oli bin mekem histri blong futbol
taem oli kwalifae from fes eva FIFA World Cup.
Tufala ia, Fedrick Massing we i gat 18 yia mo Timothy Boulet we i gat 18 yia tu, tufalai grow up long futsal club blong Fresh Wota 1 we hemi All 4 one F.C.
Chief Maki Massing blong Fresh Wota 1 i talem se komiuniti i rili hapi from thru long wan tufala yangfala ia Vanuatu i kasem World Cup, taem we yangfala Fredrick i skorem wan last minit poen agensem Solomon Islands long semi faenol. Chief Maki i talem tankio long olgeta nara kolik blong Frederick mo Boulet blong save mekem hemia i happen blong Vanuatu mo Fresh Wota 1 komiuniti.
“Kakae i soem glad ‘heart’ blong full komiuniti blong Fresh Wota eria, espeseli Fresh Wota 1, hemi wan viktri kaikai blong selebretem histri we tufala yangfala blong komiuniti i mekem,” Chief Maki i talem.
Chief Maki hemi enkarejem olgeta nara yangfala blong Fresh Wota blong follem eksampol blong tufala youngfala ia.
Long evening ia papa blong yangfala Frederick, we hemi Chief Maki hemi talem se from had wok mo diteminesen blong tufala ia, i luk full Vanuatu mo Fresh Wota 1 oli kam blong talem tankio from tufala ia i raetem wan niu histri blong futbol blong Vanuatu mo semtaem kipim hop blong olgeta yangfala we oli stap kam bihaen se i gat hop i stap, sapos yu tren mo wok had yu save kasem drim blong yu.
“Naoia hemi taem blong everi yangfala long Fresh Wota mo raon Vanuatu we oli stap plei spot blong oli tren had mo disiplinim olgeta sapos oli wantem ajivim drim blong olgeta mo mekem papa, mama mo komiuniti blong olgeta i praod.”
I bin gat plante enkarejmen toktok i bin kamaot long taem ia mo wan long olgeta spika Jean Marc Teilemp, papa blong Vanuatu Olympic rower, Luigi Teilemb, hemi enkarejem tufala yangfala ia se hemi wan bigfala samting we komiuniti i mekem blong olgeta, from oli pat blong komiuniti.
Jean Marc hemi talem se taem boe blong hem i travel aot long olgeta kompetisen olsem, hem mo wife blong hem nomo i go farewellem Luigi, mo taem hemii kambak, olgeta famili nomo i welkamem hem, be wanem i happen wetem Frederick mo Boulet hemi wan bigfala samting, from full komiuniti blong Fresh Wota i sapotem tufala ia.
tpi_Latn zho_Hans tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn